Source: http://csm-suceava.ro/volei/itemlist/tag/csm%20suceava
Timestamp: 2018-06-22 22:28:25+00:00

Document:
Clubul Sportiv Municipal Suceava - Afişez elemetele după tag: csm suceava
CSM Suceava se impune în Giuleşti
Sucevencele Irina Dorneanu şi Gianina-Elena Beleagă vor participa la Jocurile Olimpice de la Rio de Janeiro
Două echipaje românești, cel de 8+1 rame și cel de dublu vâsle categorie ușoară, au adus canotajului românesc alte calificări la Jocurile Olimpice de la Rio, cu ocazia finalelor regatei preolimpice de la Lucerna (Elveția). Judeţul Suceava are şi el două reprezentante în aceste echipaje, Irina Dorneanu şi Gianina-Elena Beleagă.
Irina Dorneanu este originară din comuna suceveană Zvoriştea şi a fost legitimată la clubul CSM LPS Iaşi. Sportiva a câştigat tot ce se putea la nivel de juniorat, iar drept urmare a prins un loc în legendara barcă de 8+1 rame a României, cu care şi-a trecut deja în palmares trei titluri europene şi o clasare pe locul al patrulea la Jocurile Olimpice de la Londra.
Gianina Beleagă a fost antrenată la CSM Suceava de Ion Despa şi Vasile Avrămia. Sportiva din Fălticeni a fost selecţionată pentru loturile naţionale ale României de la o vârstă foarte fragedă, 13 ani şi a fost timp de 6 ani sportiva clubului fanion al judeţului Suceava. În afară de multiplele titluri de campioană naţională de juniori şi tineret, Gianina Beleagă este dublă campioană mondială şi europeană.
În proba feminină de 8+1, România (Mihaela Petrilă, Ioana Strungaru, Mădălina Bereș, Laura Oprea, Adelina Boguș, Andreea Boghian, Roxana Cogianu, Irina Dorneanu și Daniela Druncea) a încheiat pe prima poziție, cu timpul de 6 min 02 sec 560/1000. Pe locul 2 a terminat Olanda (van Dorp, Souwer, Rustenburg, van Ween, Hogerwerf, Belderbos, Lanz, Noort, vanR rooijen), 6 min 04 sec 240/1000.
Primele două echipaje în fiecare din aceste finale au obținut calificarea la Jocurile Olimpice de la Rio de Janeiro.
În finala probei de dublu vâsle categorie ușoară, Ionela-Livia Lehaci șI fălticeneanca Gianina-Elena Beleagă au ocupat locul 2, cu timpul de 06 min 59 sec 68/1000. Ele au fost devansate de reprezentantele Olandei, Ilse Paulis și Maaike Head, cronometrate în 06 min 54 sec 91/1000.
În finala probei feminine de patru vâsle, echipajul României, alcătuit din Elena Logofătu, Nicoleta Pașcanu, Viviana-Iuliana Bejinariu, Ioana Vrînceanu, s-a clasat pe locul 5, cu timpul de 6 min 26 sec 780/1000, și a ratat calificarea la Rio. Primele locuri au revenit Chinei (6 min 19 sec 000/1000) și Ucrainei (6 min 20 sec 670/1000).
România avea deja trei echipaje calificate la JO 2016, la dublu rame fără cârmaci feminin, dublu rame fără cârmaci masculin și patru rame fără cârmaci masculin.
Canotajul are în palmares 242 medalii olimpice, mondiale și europene, iar echipajul feminin de 8+1 nu a lipsit în ultimii 40 de ani de la Olimpiadă.
Sursa foto + text: svnews.ro
Voleiul sucevean a avut întotdeauna un rezervor de talente în zona Bucovinei, mulţi tineri reuşind să ajungă la marea performanţă. Dovadă clară a acestui fapt este că echipa de seniori a CSM Suceava este şi în prezent alcătuită în mare majoritate din sportivi născuţi pe aceste meleaguri.
În ultimii ani, pentru că nu a avut „forţă” să se lupte pentru promovarea în primul eşalon valoric al voleiului românesc, formaţia fanion a judeţului Suceava s-a axat pe promovarea tinerei generaţii. Ultimul jucător care se anunţă a fi o mare speranţă a voleiului sucevean este Alexandru Orest Raţă. Tânărul în vârstă de doar 16 ani a fost selecţionat şi pregătit la CSS Suceava de profesorul Tudor Orăşanu, nimeni altul decât liberoul grupării CSM Suceava. Sportivul are deja peste 1,90 şi a fost convocat la lotul naţional de cadeţi al României.
„Apariţia acestor tinere talente nu face decât să ne bucure pentru că scopul nostru principal este acela de a promova juniorii de valoare şi a-i „căli” pentru confruntările din voleiul „mare”. Îl felicit pe Tudor Orăşanu pentru „ochiul” său şi sper ca în cel mai scurt timp Alex Raţă să facă pasul spre marea performanţă” a declarat profesorul Victor Pancu, antrenorul echipei de volei masculin CSM Suceava.
Sport Medalie de aur pentru pugilistul Laurenţiu Ungureanu de la CSM Suceava
imp de cinci zile, Sala Sporturilor din Zalău a găzduit Cupa României la box pentru cadeţi. Printre laureaţii concursului s-a aflat şi un sucevean, este vorba de Laurenţiu Ungureanu, sportiv legitimat la Clubul Sportiv Municipal.
Pugilistul pregătit de antrenorul Andu Vornicu a lăsat o impresie deosebită, izbutind să urce pe treapta cea mai înaltă a podiumului de premiere. Laurenţiu a dominat autoritar categoria 68 de kilograme, ajungând campion după ce a câştigat toate meciurile înainte de limită. În urma acestei frumoase performanţe, pugilistul în vârstă de 14 ani şi-a câştigat dreptul de a reprezenta România la Campionatele Europene, care vor avea loc luna viitoare, în Croaţia.
„Laurenşiu a făcut un turneu foarte bun şi i-a impresionat pe toţi cei prezenţi. Faptul că n-a lipsit nici o dată la antrenament şi a respectat cu stricteţe planul de pregătire a condus la obţinerea acestui rezultat important. Este un copil muncitor, pe care l-am luat de la zero şi căruia specialiştii îi prevăd acum un viitor frumos. O dovadă în plus că la Suceava se munceşte cu abnegaţie. De aceea, sper ca într-un târziu să se rezolve la minister şi situaţia mea contractuală, pentru că intru deja în al cincilea an în care îmi desfăşor activitatea pe bază de voluntariat, fără a fi remunerat”, a declarat antrenorul Andu Vornicu, care a dorit să mulţumească pentru sprijin Primăriei şi Consiliului Local Suceava, Clubului Sportiv Municipal Suceava şi oamenilor de afaceri Ciprian Hison, George Turtureanu, Vasile Florea şi Mihai Cocoş.
Mihai Tudor Axinte de la CSM Suceava, campion naţional la săritura în lungime la categoria copii 2
La sfârşitul săptămânii trecute la bucureşti s-au desfăşurat Campionatele Naţionale de Atletism pentru categoriile copii 1, 2 şi 3. O comportare foarte bună la ceastă competiţie a avut-o sportivul Mihai Tudor Axinte de la CSM Suceava care a câştigat proba de săritură în lungime la categoria copii 2.
Sportivul pregătit de multipla campioană Cristina Casandra a reuşit o performanţă remarcabilă reuşind o săritură care a măsurat 5 metri şi un centimetru. De remarcat faptul că Mihai Tudor Axinte este campion naţional şi în sală.
Atleţii de la CSM Suceava s-au remarcat din nou la naţionalele de marş
Sportivii secţiei de atletism de la Clubul Sportiv Municipal Suceava au avut o evoluţie foarte bună la Campionatul Naţional de Marş, ce s-a desfăşurat în weekend, la Reşiţa. Astfel, Andrei Gafiţa, pregătit de antrenorul Radu Mihalescu, a făcut o cursă foarte bună pe distanţa de 20 kilometri, la finalul căreia a câştigat medalia de argint la tineret şi medalia de bronz la seniori. Sportivul sucevean a reuşit să-şi doboare recordul personal pe această distanţă cu 1 minut şi 47 de secunde, el trecând linia de sosire după o oră, 30 de minute şi 17 secunde. În primul an de juniori II, Ştefan Mangu, pregătit tot de Radu Mihalescu, a dominat cursa pe 10 kilometri la categoria sa de vârstă şi a câştigat medalia de aur după 44 de minute şi 8 secunde, timp mai bun cu 3,30 de minute faţă de vechiul său record personal.
Echipa de juniori I de la CSM, formată din sportivii Ionuţ Stegar, Ioan Popescu şi Florin Severincu, a reuşit să câştige medalia de bronz. Un alt performer al delegaţiei sucevene a fost Vlad Crâşmaru, sportiv ce a devenit campion naţional la juniori III, terminând cei 5 kilometri după 25,14 minute. O şansă reală la medalie a avut şi echipa de seniori antrenată de Silviu Casandra, formată din Cătălin Şuhani (locul 6 la individual), Gheorghe Berdei şi Paul Coman, dar din păcate ultimul a fost descalificat la limită, iar sucevenii nu au avut un al patrulea sportiv în calitate de rezervă în concurs. La aceleaşi naţionale, Diana Angelescu a terminat a patra la junioare II, iar Gabriel Vodă a ocupat acelaşi loc la copii I.
„Pentru secţia noastră a fost o competiţie foarte reuşită din punct de vedere al performanţelor. Andrei Gafiţa este în primul an de tineret şi se pregăteşte intens pentru europenele de la anul, în timp ce Ştefan Mangu are o şansă reală la medalie la Campionatul European de juniori II din acest an. Ambii sportivi se pregătesc intens pentru Campionatul Balcanic din Grecia, de pe 16 aprilie, dar şi pentru Cupa Mondială ce va avea loc în perioada 7-8 mai, la Roma. Mulţumim Primăriei şi Consiliului Local Suceava pentru sprijinul pe care îl acordă secţiei şi clubului nostru în fiecare an”, a declarat antrenorul Radu Mihalescu.
Sursa foto + text: monitorulsv.ro
CSM Suceava – RC Bârlad, primul meci oficial al anului pe stadionul „Unirea”
În primul meci oficial al anului 2016 pe stadionul „Unirea”, echipa de rugby CSM Suceava va primi azi de la ora 14.00 vizita grupării RC Bârlad, într-o partidă care contează pentru etapa a II-a a Cupei României. În prima etapă a acestei competiţii CSM Suceava a pierdut la Năvodari, 5-43, în timp ce RC Bârlad a cedat la limită, 15-17 la RCM Galaţi.
Cu prilejul acestui meci, componenţii formaţiei CSM Suceava vor prezenta noul echipament de joc, acelaşi lucru făcându-l şi juniorii clubului pregătiţi de Vasile Conache, juniori care vor evolua în deschiderea partidei de seniori împotriva echipei CSŞ Gura Humorului.
„Jucăm primul meci din acest an în faţa propriilor suporteri şi vrem să facem o partidă frumoasă. La Năvodari am jucat bine doar primul sfert de oră, pentru ca apoi să cedăm definitiv iniţiativa. Şi la această întâlnire vom folosi jucătorii tineri pentru că vrem să-i pregătim pentru campionat.
Ne aşteaptă un teren greu, dar suntem obişnuiţi cu condiţiile dificile de joc. Sper să nu dezamăgim şi să mulţumim suporterii noştri fideli” a declarat antrenorul echipei de rugby CSM Suceava, Constantin Vlad.
Sursa foto+text: svnews.ro
Echipa de volei seniori a Clubului Sportiv Municipal Suceava se află pe final de campionat în divizia A2, seria de est. După meciurile din sezonul regulat, în urma cărora au terminat pe locul III, elevii antrenorului Victor Pancu au disputat primul tur din play-off în compania celor de la CSU Ştiinţa Bucureşti. CSM-ul a reuşit să câştige ambele întâlniri cu bucureştenii şi să se califice mai departe în faza a doua, şi anume turneul ce va stabili cele două echipe din seria de est ce vor participa la turneul de baraj pentru promovarea în primul eşalon al României. Zilele trecute, Federaţia Română de Volei a stabilit ca turneul din faza a doua a play-off-ului să se desfăşoare la Bacău, în perioada 8 - 10 aprilie. Pe lângă suceveni, la acest turneu vor mai participa primele două clasate, Steaua Bucureşti şi gazdele de la Ştiinţa Bacău, dar şi cei de la Rapid Bucureşti. După evoluţiile din acest campionat, Steaua şi Bacăul pleacă favorite la cele două locuri ce duc la barajul de promovare, ele fiind şi singurele ce şi-au propus să promoveze în acest an, drept pentru care au investit mulţi bani în jucători şi condiţiile de pregătire.
Sucevenii pleacă cu şansa a treia de a merge mai departe, dar oricum nu se gândesc la promovare, deoarece nu au condiţiile Bacăului sau ale Stelei şi chiar dacă ar ajunge în prima ligă ar fi obligaţi să renunţe, costurile din prima divizie fiind mult mai mari decât cele din eşalonul secund.
„Deşi nu ne-am propus şi nu avem posibilităţi să mergem în prima divizie noi vom merge la Bacău şi ne vom juca şansa. Acest turneu este un prilej foarte bun pentru jucătorii tineri să progreseze, mai ales că vom juca împotriva a două echipe tari, ce au în componenţă jucători experimentaţi, ce au jucat mulţi ani în Divizia A1. Nu am avut posibilitatea de a face meciuri de pregătire înaintea acestui turneu, dar ne antrenăm în continuare pentru a fi într-o formă sportivă cât mai apropiată celei din sezonul regulat”, a explicat antrenorul Victor Pancu.
În acest moment, sucevenii au un singur jucător cu probleme medicale, Lucian Huţuleac, dar tehnicianul sucevean speră să-l aibă în lot la turneul de la Bacău.
Turneul din faza a doua a play-off-ului se va desfăşura în sistemul fiecare cu fiecare, primele două clasate urmând să se întâlnească la turneul de baraj pentru promovare cu celelalte două clasate din seria de vest, primele două urmând să promoveze.
Bronz pentru suceveanul Ionuţ Nichita la Cupa României pentru seniori
Municipiul Brăila a găzduit pe parcursul săptămânii trecute Cupa României la box pentru seniori, o întrecere la care au participat aproximativ o sută de sportivi de la cele mai bune cluburi din România. Competiţia din acest an a fost deosebit de disputată şi de un nivel foarte ridicat, în condiţiile în care a contat drept criteriu de selecţie pentru participarea la turneele de calificare pentru Jocurile Olimpice de la Rio de Janeiro.
Dintre cei doi pugilişti de la CSM Suceava prezenţi la concursul de la Brăila, Ionuţ Nichita (categoria 75 de kilograme) şi Adrian Botuşan (categoria 64 de kilograme), primul a avut o prestaţie cu adevărat deosebită. La cei doar 20 de ani ai săi, Ionuţ Nichita a avansat până în semifinale, acolo unde a încrucişat mănuşile cu băcăuanul Iulian Ivanov. Din start trebuie precizat că Ionuţ Nichita face box, practic, de plăcere, el muncind în construcţii, pe şantier, în vreme ce Ivanov, un pugilist deosebit de experimentat, cu multiple participări la campionatele mondiale şi europene, îşi câştigă existenţa practicând nobila artă, fiind retribuit în acest scop de gruparea SCM Bacău. Partida în sine a fost deosebit de echilibrată, pe viaţă şi pe moarte, ambii pugilişti părăsind ringul serios „avariaţi”. Nichita a pierdut meciul după ce a fost oprit de medic să mai lupte, din cauza unei răni profunde pe care adversarul său i-a făcut-o în zona ochiului, printr-o lovitură involuntară, cu capul, într-o rundă precedentă. Ivanov a trebuit să plătească însă scump pentru această victorie, băcăuanul încheind meciul cu doi dinţi lipsă.
„Ionuţ merită felicitat pentru bărbăţia de care a dat dovadă, această medalie de bronz fiind cucerită cu mult sacrificiu. Este a douăzecia medalie obţinută de pugiliştii de la CSM Suceava în cei aproape patru ani de când activez în cadrul clubului. Eu încă mai sper că se va găsi o soluţie pentru a fi angajat pe postul de antrenor cu forme legale, având în vedere că până în prezent mi-am desfăşurat activitatea sub formă de voluntariat. În încheiere, aş dori să mulţumesc pentru sprijin domnului director Vasilică Băiţan de la CSM Suceava, societăţii SUCT şi omului de afaceri George Turtureanu”, a declarat antrenorul Andu Vornicu.
Sportivii de la CSM Suceava au început concursurile în aer liber cu două clasări pe podium
După evoluții foarte bune la concursurile naționale în sală (indoor), zilele trecute, sportivii secției de tir cu arcul de la Clubul Sportiv Municipal Suceava au început cu dreptul competițiile în aer liber. Arcașii pregătiți la CSM Suceava de antrenoarea Roza Deneș au participat la București, pe stadionul Olimpia, la prima etapă a Campionatului Național de Tir cu Arcul în aer liber - Cupa Primăverii, pentru juniori, tineret și seniori. La această primă etapă au participat doar seniorii de la CSM, juniorii de la Clubul Sportiv Școlar din Rădăuți urmând să participe la a doua etapă, atunci când se vor face și loturile naționale. În competiția feminină rezervată senioarelor, Elena Gheorghiță a avut o evoluție foarte bună și a reușit să se claseze pe locul II, în timp ce colega sa Ioana Trufin aacompletat cea de-a treia poziție a podiumului în concursul senioarelor. Un alt sportiv de la CSM Suceava, Andrei Dănilă, a fost foarte aproape de podium, pierzând medalia de bronz la săgeata de baraj, după o luptă foarte strânsă în concursul individual. Tot la seniori, Andrei Dorohov și Alexandru Popescu s-au clasat pe locul șase, respectiv șapte.
„Pentru primul concurs în aer liber din acest an pot să spun că sportivii noștri au avut o comportare bună. la noi vremea a fost destul de proastă și n-am avut prea multe posibilități să ne antrenăm în aer liber. Am văzut că vremea se va încălzi și astfel vom avea timp să ne pregătim mai mult și cu siguranță la următoarea etapă vom obține rezultate mai bune. De obicei aceste etape de verificare și calificare la turneul final se țineau mai în vară, dar acum au fost mutate, astfel încât etapa finală să se desfășoare până la Jocurile Olimpice de la Rio. Mulțumim Primăriei și Consiliului Local Suceava, dar și clubului CSM Suceava pentru sprijinul pe care ni-l acordă în pregătire și la concursuri”, a declarat antrenoarea Roza Deneș.
În perioada 8 - 10 aprilie, arcașii de la CSM Suceava și CSȘ Rădăuți vor concura la cea de-a doua etapă a Campionatului Național de Tir Sportiv în aer liber, rundă care în acest an s-ar putea să fie ultima înaintea turneului final, unde se va da lupta pentru medalii.
CSM Suceava evoluează în deplasare, la RCM Galați
Duminică, de la ora 10.00, echipa de rugby seniori a Clubului Sportiv Municipal Suceava va disputa cea de-a treia etapă din actualul sezon al Cupei României-Divizia Națională, pe terenul celor de la RCM Galați. În primele două runde, sucevenii au pierdut ambele întâlniri, pe terenul principalei candidate la locul I, CS Năvodari, și pe teren propriu, cu RC Bârlad, în ultimul meci având posibilitatea să se impună pe final, dar din păcate n-au gestionat bine jocul. Deși nu au posibilități și nu și-au propus să joace în faza a doua a competiției, alături de echipele din SuperLigă, elevii antrenorului Constantin Vlad doresc să joace orice meci la victorie și să se pregătească cât mai bine pentru campionat, mai ales că n-au mai făcut un cantonament de mult timp și au în lot foarte mulți jucători tineri, ce au nevoie de meciuri pentru a crește în valoare.
„Dacă la meciul cu Bârladul de acasă aveam un lot foarte numeros și am fost nevoit să las jucători în afara foii de joc, la Galați vom avea multe absențe, unii jucători lipsind din cauza serviciului, unii fiind accidentați, iar o parte din alte motive. Din această cauză va fi o deplasare dificilă în fața unei echipe ce are mulți jucători din Moldova de peste Prut, dar și de la Poli Iași, ce a reușit să învingă Bârladul. Vom trata toate meciurile cu seriozitate, dar așa cum am făcut și până acum, cu toate riscurile vom da drumul jucătorilor tineri, pentru a vedea care va ajunge să fie titular până la începerea campionatului”, a declarat antrenorul Constantin Vlad.
În această deplasare, din lotul sucevean vor lipsi mai mulți jucători importanți precum Ștefancu, Preutescu, Florea, Zup, Albu, Brăteanu și posibil Buicicu, în timp ce juniorii David Laurențiu și Andrei Portariu sunt în continuare accidentați și nu pot să facă deplasarea de la Galați.
În celălalt meci al grupei albastre, RC Bârlad va primi vizita celor de la CS Năvodari, în grupa roșie fiind programate meciurile: CSUAV Arad - Știința Petroșani și Stejarul Buzău - CS Mănăștur Cluj.
Sursa text: monitorulsv.ro

References: csm 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM